
Република българия

ЗАМЕСТНИК МИНИСТЪР-ПРЕДСЕДАТЕЛ  

Проект!
ДО
МИНИСТЕРСКИЯ СЪВЕТ

НА РЕПУБЛИКА БЪЛГАРИЯ

ДОКЛАД

                                    от
АТАНАС ЗАФИРОВ, ЗАМЕСТНИК МИНИСТЪР-ПРЕДСЕДАТЕЛ 
Относно: Проект на Постановление на Министерския съвет за изменение и допълнение на Устройствения правилник на Държавната агенция за бежанците при Министерския съвет (ДАБ при МС)  


УВАЖАЕМИ ГОСПОДИН МИНИСТЪР-ПРЕДСЕДАТЕЛ,


УВАЖАЕМИ ГОСПОДА ЗАМЕСТНИК МИНИСТЪР-ПРЕДСЕДАТЕЛИ,

УВАЖАЕМИ ГОСПОЖО И ГОСПОДА МИНИСТРИ,


На основание чл. 31, ал. 2 във връзка с ал. 3 от Устройствения правилник на Министерския съвет и на неговата администрация внасям за разглеждане проект на Постановление на Министерския съвет за изменение и допълнение на Устройствения правилник на Държавната агенция за бежанците при Министерския съвет.

Предложеният проект на постановление е  изготвен във връзка с необходимостта от оптимизиране на дейността на ДАБ при МС и подобряване на нейната ефективност.

От проведения анализ на правомощията на председателя на Държавната агенция за бежанците и на функциите на административните звена, които подпомагат осъществяването на тези правомощия се установява, че дейностите в областта на информационните системи и дейностите, свързани с функционирането на учрежденския архив не са осигурени с функции на звена. Отговорностите на председателя, уредени в Закона за киберсигурност и Наредбата за минималните изисквания за мрежова и информационна сигурност, както и в Закона за националния архивен фонд не се подпомагат от служители в агенцията. 

С предлагания проект на постановление на дирекция „Административно-правно обслужване и човешки ресурси“ (АПОЧР) се възлагат функции, осигуряващи осъществяването на правомощията на председателя на ДАБ, както следва:

· в областта на информационните системи се допълват функции за осигуряване мрежовата и информационна сигурност, съобразени с препоръчителните функции от Приложение № 6 към чл. 3, ал. 2, т. 2 от Наредбата за минималните изисквания за мрежова и информационна сигурност, приета с Постановление № 186 на Министерския съвет от 2019 г. (ДВ, бр. 59 от 2019 г.);

· в областта учрежденския архив се допълват функции за осъществяване на поддръжка на  архива в изпълнение изискванията на чл. 41 от Закона за националния архивен фонд и чл. 10 от Наредбата за реда за организирането, обработването, експертизата, съхранението и използването на документите в учрежденските архиви на държавните и общинските институции.

В тази връзка се налага увеличаването на служителите в дирекция АПОЧР с три щатни бройки за сметка на служители с деловодни функции в териториалните поделения. Това увеличение се налага и от обстоятелството, че ДАБ при МС работи с важни информационни системи, чиито бази данни съдържат информация за чужденци търсещи международна закрила, решения за предоставяне или отказ и др. Тези системи си взаимодействат с партньорски институции като МВР, Евродак, Интерпол, което изисква наблюдение от квалифицирани специалисти.

Сливането на Дирекция "Финансова счетоводна дейност и управление на собствеността" и Дирекция "Обществени поръчки" в едно административно звено през 2022 г. създава  редица организационни, функционални и контролни затруднения. В резултат на това съществуват  предпоставки за неефективност в управлението, намалена прозрачност и конфликт на интереси между дейности, които по своята същност трябва да бъдат ясно разграничени.

С предлагания проект на постановление дирекция „Финансово-счетоводна дейност, управление на собствеността и обществени поръчки“ се разделя на две дирекции: дирекция „Бюджет, финанси и управление на собствеността“ и дирекция „Обществени поръчки и договори“. С това се постига разграничаване на функциите и отговорностите между звената, които осъществяват финансово управление и контрол, и тези които провеждат процедури по Закона за обществените поръчки, и се повишава ефективността и отчетността при  управлението на публичните средства и собствеността. Предложената промяна е в съответствие с основните принципи и изисквания на Закона за публичните финанси, който изисква ефективност, икономичност и отчетност при управлението на бюджетните средства, и ясно разграничаване на отговорностите, и на Закона за обществените поръчки , който установява принципите на прозрачност, публичност и недопускане на конфликт на интереси при възлагане на обществени поръчки.

Към настоящия момент служителите на агенцията, които осъществяват ежедневен пряк контакт с чужденците, търсещи международна закрила в приемателните и регистрационно-приемателните центрове, както и в териториалните поделения, не носят  униформено облекло. Това създава редица организационни, комуникационни и имиджови затруднения в работата на агенцията, като затруднява разграничаването на служителите от обитателите на центровете, води до недоразумения при изпълнение на служебните задължения, и поставя служителите в потенциално рискови ситуации.

С предлагания проект на постановление се въвежда изискването при изпълнение на служебните задължения служителите от териториалните поделения, определени със заповед на председателя, да носят униформено облекло. С това се постига ясна визуална идентификация на служителите; повишаване на сигурността и реда в центровете; подобряване на комуникацията с чужденците и партньорите; утвърждаване на професионален и представителен облик на администрацията; повишаване на дисциплината и чувството за принадлежност; по-ефективна координация при съвместни дейности; повишаване на доверието към институцията и държавната власт.
С предложения проект констатираните слабости се преодоляват чрез цитираните по-горе текстове.

Съгласно чл. 26, ал. 3 от Закона за нормативните актове проектът на Постановление на Министерския съвет, заедно с доклада и частичната предварителна оценка на въздействието са публикувани на интернет страницата на Държавната агенция за бежанците при Министерския съвет и на Портала за обществени консултации. В съответствие с разпоредбата на чл. 85, ал. 1 от Устройствения правилник на Министерския съвет и на неговата администрация на интернет страницата на агенция и на Портала за обществени консултации е публикувано и становището на дирекция „Модернизация на администрацията“ по частичната предварителна оценка на въздействието.

Срокът за предложения, становища и възражения по публикуваните за обществени консултации документи е 30 дни съгласно чл. 26, ал. 4, изречение първо от Закона за нормативните актове.

Получените предложения в хода на обществените консултации са отразени в приложената справка.

Проектът на акт е съгласуван с всички министри и с дирекциите от администрацията на Министерския съвет, с чиято функционална компетентност е свързан, съгласно чл. 32, ал. 1 и 5 от Устройствения правилник на Министерския съвет и на неговата администрация, като становищата им са отразени съгласно приложената към доклада справка.

Проектът на постановление отразява приетите предложения и бележки, направени при проведените обществени консултации и междуведомственото съгласуване. 

За прилагането на предложения проект на акт не са необходими допълнителни разходи/трансфери/други плащания по бюджета на Държавната агенция за бежанците.

Предложеният проект на акт не води до въздействие върху държавния бюджет, поради което към проекта е приложена финансова обосновка съгласно приложение № 2.2 към чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

Проектът на постановление цели единствено оптимизиране на дейността на ДАБ при МС и прецизиране на функциите на административните звена.

Регламентираната материя не налага хармонизация с акт на Европейския съюз, поради което не е изготвена справка за съответствието му с европейското право.
УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОДА ЗАМЕСТНИК МИНИСТЪР-ПРЕДСЕДАТЕЛИ,
УВАЖАЕМИ ГОСПОЖО И ГОСПОДА МИНИСТРИ,
Предвид гореизложеното и на основание чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да разгледа и приеме проекта на Постановление за изменение и допълнение на Устройствения правилник на Държавната агенция за бежанците при Министерския съвет.
Приложения: 

1. Проект на постановление на Министерския съвет;
2. Проект на Устройствен правилник на ДАБ при МС;
3. Финансова обосновка, одобрена от министъра на финансите;

4. Частична предварителна оценка на въздействието;

5. Становище от дирекция „Координация и модернизация на администрацията“;

6. Проект на съобщение за средствата за масово осведомяване;
7. Справка за отразяване на становищата от съгласувателната процедура;
8. Справка за отразяване на становищата, постъпили в процедурата по обществени консултации.
ЗАМЕСТНИК-МИНИСТЪР ПРЕДСЕДАТЕЛ
АТАНАС ЗАФИРОВ

